Departament d'Indústria, Comerç i Turisme
En aquest text s'han introduït les correccions d'errada publicades en el DOGC.
La Llei 54/1997, de 27 de novembre, del sector elèctric (BOE de 28.11.1997), regula la producció d'energia elèctrica en règim especial, preveient un règim d'incentius per a les energies renovables a fi i efecte que la seva aportació a la demanda energètica d'Espanya sigui com a mínim del 12% a l'any 2010.
En desenvolupament d'aquestes previsions, el Reial decret 2818/1998, de 23 de desembre, sobre producció d'energia elèctrica per instal·lacions abastades per recursos o fonts d'energia renovables, residus i cogeneració (BOE de 30.12.1998), va establir el procediment administratiu per acollir les instal·lacions dins d'aquest règim especial i va determinar el règim econòmic aplicable a aquestes.
Entre les instal·lacions de producció d'energia elèctrica que reben la consideració de producció en règim especial, s'inclouen les instal·lacions de producció elèctrica mitjançant energia solar fotovoltaica, les quals es caracteritzen per la seva simplicitat constructiva.
Aquest fet fa necessari definir un procediment administratiu aplicable a aquest tipus d'instal·lacions que simplifiqui el que és actualment vigent.
Pel que fa als criteris de connexió de les instal·lacions fotovoltaiques a la xarxa de baixa tensió, aquests han estat fixats mitjançant el Reial decret 1663/2000, de 29 de setembre (BOE de 30.9.2000), sobre connexió d'instal·lacions fotovoltaiques a la xarxa de baixa tensió, amb caràcter de bàsics.
Així mateix, mitjançant la Resolució de 31 de maig de 2001 de la Direcció General de Política Energètica i Mines s'ha establert el model de contracte tipus i el model de factura per a instal·lacions solars fotovoltaiques connectades a la xarxa de baixa tensió.
En l'àmbit de la Comunitat Autònoma de Catalunya, la producció d'energia elèctrica en règim especial es troba regulada pel Decret 308/1996, de 2 de setembre, pel qual s'estableix el procediment administratiu per a l'autorització de les instal·lacions de producció d'energia elèctrica en règim especial (DOGC de 18.9.1996), el qual requereix ser modificat pel que fa al procediment administratiu aplicable a les instal·lacions fotovoltaiques.
D'acord amb el que disposa l'article 9.16 de l'Estatut d'autonomia, la Generalitat té competència exclusiva en instal·lacions de producció, distribució i transport d'energia, sempre que el transport no surti del seu territori i el seu aprofitament no afecti una altra província o comunitat autònoma.
Així mateix, d'acord amb el que estableix l'article 12.1.2 de l'Estatut, la Generalitat de Catalunya té competència exclusiva en matèria d'indústria, sens perjudici del que determinin les normes de l'Estat per raons de seguretat.
Per últim, d'acord amb l'article 10.1.5 de l'Estatut, en el marc de la legislació bàsica de l'Estat i, si s'escau, en els termes que aquella legislació estableixi, correspon a la Generalitat el desenvolupament legislatiu i reglamentari i l'execució en matèria de règim energètic.
Sobre la base del que s'ha exposat, a proposta del conseller d'Indústria, Comerç i Turisme,
L'objecte del present Decret és establir el procediment administratiu aplicable a les instal·lacions fotovoltaiques connectades a la xarxa elèctrica, a fi i efecte de simplificar la tramitació administrativa a efectuar per a la seva construcció i explotació.
Les normes que estableix el present Decret són d'aplicació a les instal·lacions de producció d'energia elèctrica mitjançant energia solar fotovoltaica, interconnectades amb la xarxa elèctrica, que s'executin dins l'àmbit territorial de Catalunya i que no afectin a una altra comunitat autònoma.
Classificació de les instal·lacions
3.1 Les instal·lacions fotovoltaiques es classifiquen en dos grups:
a) Instal·lacions de potència nominal igual o inferior a 5 kW: es tracta d'instal·lacions senzilles i identificades mitjançant el butlletí d'instal·lació, a efectes d'acreditar l'acompliment del Reglament electrotècnic per a baixa tensió.
Es classifiquen com instal·lacions de classe A segons l'Ordre del Departament d'Indústria i Energia de 14 de maig de 1987, modificada per l'Ordre de 28 de novembre de 2000.
b) Instal·lacions de potència nominal superior a 5 kW: la definició de les seves característiques tècniques s'efectua mitjançant projecte signat per facultatiu o facultativa competent i visat pel col·legi professional corresponent.
Requereixen la presentació del certificat de direcció i acabament d'obra que garanteixi la concordança de la instal·lació amb la documentació tècnica presentada i la seva adaptació a la reglamentació vigent.
Es classifiquen com instal·lacions de classe C, segons l'Ordre del Departament d'Indústria i Energia de 14 de maig de 1987, modificada per l'Ordre de 28 de novembre de 2000.
3.2 Es considera potència nominal la suma de potencies nominals dels onduladors, d'acord amb el que estableix el Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
3.3 Per obtenir la inscripció al Registre d'instal·lacions de producció d'energia elèctrica en règim especial, ambdues classes d'instal·lacions hauran de complir el que estableix l'article 5 del present Decret.
Connexió de la instal·lació fotovoltaica i subscripció del contracte amb l'empresa distribuïdora
4.1 La persona titular o aquella que pretengui adquirir aquesta condició de la instal·lació fotovoltaica haurà de donar compliment als requisits que estableix el Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
4.2 Per determinar les condicions tècniques de la connexió a la xarxa de baixa tensió, així com, per a la subscripció del corresponent contracte que regirà les condicions tècniques i econòmiques entre ambdues parts no serà necessari que la instal·lació fotovoltaica disposi de la condició d'instal·lació acollida al règim especial.
En aquest sentit i als efectes que estableix el model de contracte tipus aprovat per la Resolució de 31 de maig de 2001, de la Direcció General de Política Energètica i Mines, del Ministeri d'Economia, l'eficàcia de contracte quedarà supeditada a l'obtenció de la condició d'instal·lació acollida al règim especial.
4.3 L'empresa distribuïdora haurà de proporcionar la informació sol·licitada en el termini màxim d'un mes a comptar des de la petició formulada per la persona titular de la instal·lació fotovoltaica, per a qualsevol dels tràmits esmentats a l'apartat anterior.
Si l'empresa distribuïdora no efectués la notificació en el termini al qual es refereix aquest article, la persona interessada podrà sol·licitar la intervenció de l'Administració competent, la qual procedirà a requerir les dades esmentades i trametrà una còpia d'aquest requeriment a la persona titular de la instal·lació.
4.4 La manca de remissió de les dades sol·licitades en el termini de quinze dies, a partir de la notificació del requeriment efectuat per l'òrgan competent del Departament d'Indústria, Comerç i Turisme, podrà considerar-se infracció administrativa, d'acord amb el que preveuen els articles 60.11 i 61.1 de la Llei 54/1997, de 27 de novembre, del sector elèctric.
4.5 Les discrepàncies que es puguin plantejar entre la persona titular de la instal·lació fotovoltaica i l'empresa distribuïdora, sobre el punt de connexió, les condicions de connexió i el contracte a subscriure, seran resoltes administrativament pels òrgans competents del Departament d'Indústria, Comerç i Turisme, en el termini màxim de tres mesos.
4.6 En el supòsit que la persona titular de la instal·lació fotovoltaica subscrigui el contracte de compravenda de l'energia elèctrica produïda amb una empresa comercialitzadora, les referències previstes en aquest Decret en relació a les empreses distribuïdores s'entendran efectuades en relació amb les empreses comercialitzadores.
5.1 Una vegada executada la instal·lació, la persona titular o explotadora de la instal·lació fotovoltaica haurà de presentar davant de l'Oficina de Gestió Unificada (OGU) territorialment competent, la Carpeta d'instal·lació solar fotovoltaica, segons el model que figura a l'annex 1, a fi i efecte d'obtenir la condició d'instal·lació acollida al règim especial, l'autorització administrativa, l'autorització de posada en servei i la inscripció al Registre d'instal·lacions de producció en règim especial.
5.2 L'esmentada Carpeta d'instal·lació fotovoltaica, que s'ha de presentar tant si es tracta d'instal·lacions de classe A, com si es tracta d'instal·lacions de classe C, està integrada per la següent documentació:
a) Còpia del NIF de la persona titular.
b) Escriptura notarial de constitució i modificació, si s'escau, de la societat, en el supòsit de persones jurídiques.
c) Contracte subscrit amb l'empresa elèctrica titular de la xarxa de distribució a la qual es connecta la instal·lació fotovoltaica, amb el compliment previ de les condicions que estableix el Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió, d'acord amb el que s'ha exposat a l'article 4 del present Decret.
d) Documentació exigida per l'Ordre de 14 de maig de 1987, modificada per l'Ordre de 28 de novembre de 2000, segons es tracti d'instal·lacions de classe A o de classe C.
e) Fitxa d'identificació i característiques de la instal·lació, d'acord amb el model que consta a l'annex 2.
f) Document de posada en servei, d'acord amb el model que figura a l'annex 3.
g) Declaració CE de conformitat emesa per qui fabrica les plaques fotovoltaiques i dels onduladors, segons el Reial decret 444/1994 i Reial decret 154/1995.
h) Certificat de qui fabrica, en el cas que les proteccions siguin interiors als equips onduladors.
i) Certificació de qui fabrica que acrediti que la separació galvànica assoleix els nivells d'aïllament que determina la legislació aplicable a aquest tipus d'equips, segons la tecnologia emprada.
5.3 Si es tracta d'instal·lacions de potència nominal igual o inferior a 5 kW, s'haurà d'adjuntar:
a) Plànol de situació i plànols generals en planta i alçat suficientment amples, i esquema unifilar, amb especificació dels equips, aparells i connexions principals.
b) Certificació estesa per la persona instal·ladora solar fotovoltaica que ha executat la instal·lació, d'acord amb el model que estableix l'annex 4 del present Decret.
5.4 Si es tracta d'instal·lacions de potència nominal superior a 5 kW.
c) Projecte de la instal·lació.
d) Certificat de direcció i acabament d'obra segons el model que estableix l'annex 5 del present Decret.
6.1 En cas que la instal·lació s'efectuï en un establiment industrial, o que l'activitat de la persona titular sigui específicament explotar industrialment aquest tipus d'instal·lacions, es presentarà simultàniament a l'Oficina de Gestió Unificada que correspongui, la Carpeta de sol·licitud d'inscripció al Registre d'establiments industrials de Catalunya (REIC).
6.2 Als efectes del que estableix l'apartat anterior, es considerarà que l'activitat principal de la persona titular no és la producció d'energia elèctrica quan la potència de la instal·lació sigui inferior a 100 kVA.
Actuacions de l'Oficina de Gestió Unificada
7.1 Una vegada comprovat per part de l'OGU que la documentació presentada està completa, procedirà al seu segellat a efectes de l'atorgament de la condició d'instal·lació acollida al règim especial de producció, l'autorització administrativa i l'autorització de posada en servei de la instal·lació fotovoltaica.
7.2 Així mateix, l'Oficina de Gestió Unificada inscriurà la instal·lació al Registre d'instal·lacions de producció en règim especial i li assignarà el número que li correspongui.
L'Oficina de Gestió Unificada lliurarà a la persona titular la documentació acreditativa de la inscripció practicada i enviarà tota la documentació a la Direcció General d'Energia i Mines o a la delegació territorial del Departament d'Indústria, Comerç i Turisme que correspongui.
En aquest darrer supòsit, cada Delegació Territorial remetrà una còpia a la Direcció General d'Energia i Mines.
7.3 La inscripció de la instal·lació en el Registre d'instal·lacions de producció en règim especial servirà a la persona interessada com a justificant d'haver complert les seves obligacions administratives, sens perjudici de les responsabilitats que contreguin en el seu àmbit d'actuació, els autors o autores de la documentació tècnica i de les certificacions expedides, així com, les empreses i persones que hagin intervingut en la instal·lació, l'explotació i el manteniment de les instal·lacions corresponents a la documentació presentada.
7.4 L'òrgan territorialment competent en matèria d'energia procedirà a inspeccionar la instal·lació fotovoltaica, a fi i efecte de comprovar l'acompliment de la normativa aplicable.
En el supòsit que com a conseqüència de la inspecció efectuada es detecti l'existència de defectes, es fixarà un termini per a la seva correcció o bé, en funció de la seva gravetat, es deixarà sense efecte l'autorització de posada en servei atorgada i resta d'actes administratius.
7.5 La Direcció General d'Energia i Mines procedirà a comunicar les inscripcions practicades a la Direcció General de Política Energètica i Mines, en el termini d'un mes, en compliment del que estableix l'article 12 del Reial decret 2818/1998, de 23 de desembre.
Les associacions de persones titulars d'instal·lacions fotovoltaiques podran gestionar la tramitació administrativa de les instal·lacions fotovoltaiques dels seus associats o associades, a fi i efecte de facilitar la seva construcció i explotació.
Aquestes associacions han d'acreditar degudament la representació de les persones associades en nom de les quals actuen, sens perjudici que la responsabilitat sobre les instal·lacions recaigui en cadascuna de les persones titulars.
Percepció de quantitats per l'empresa distribuïdora
9.1 L'empresa elèctrica distribuïdora podrà realitzar una primera verificació del compliment de la normativa tècnica en les instal·lacions fotovoltaiques connectades a la xarxa, d'acord amb el que determina l'article 6.3 del Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
9.2 El preu màxim d'aquesta primera verificació serà de 15.150 pessetes, d'acord amb el que estableix l'article 7 del Reial decret 3490/2000, de 29 de desembre, pel qual s'estableix la tarifa per a l'any 2001, amb les actualitzacions que cada any es determinin, sense que sigui procedent el cobrament de cap altra quantitat en concepte d'estudis, informe del punt de connexió, o similars.
9.3 En el supòsit que la potència nominal màxima disponible de connexió sigui inferior a la potència de la instal·lació fotovoltaica, l'empresa distribuïdora haurà de determinar els elements concrets de la xarxa que precisa modificar per igualar ambdues potències, d'acord amb el que estableix l'article 4.2 del Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió.
Les despeses d'aquestes modificacions aniran a càrrec del titular de la instal·lació, a no ser que no fossin exclusivament pel seu servei, supòsit en el qual es repartirien de mutu acord.
9.4 A aquests efectes, l'empresa distribuïdora haurà d'acreditar, mitjançant un informe tècnic, que la suma de les potències de les instal·lacions fotovoltaiques connectades a una xarxa de baixa tensió supera el 50% de la capacitat tèrmica de disseny de la línia en el punt de connexió o bé, si és necessari efectuar la connexió a un centre de transformació, que es supera el 50% de la capacitat de transformació instal·lada.
Aquests supòsits hauran de disposar de l'autorització de l'òrgan competent de l'Administració.
9.5 En cas de discrepància entre ambdues parts, la Delegació Territorial d'Indústria, Comerç i Turisme competent per raó del territori o bé la Direcció General d'Energia i Mines, resoldran en un termini màxim de tres mesos, des de que s'hagi sol·licitat la seva intervenció.
Condicions tècniques de la instal·lació i de la seva connexió a la xarxa de baixa tensió
10.1 Les condicions tècniques a complir per la instal·lació fotovoltaica i la seva connexió a la xarxa elèctrica, es regiran pel que disposa el Reial decret 1663/2000, de 29 de setembre, sobre connexió d'instal·lacions fotovoltaiques a la xarxa de baixa tensió, i resta de normativa que resulti d'aplicació.
10.2 En el supòsit que la instal·lació fotovoltaica gaudeixi de les proteccions interiors incorporades, degudament certificat per qui fabrica, no serà necessària la protecció exterior.
11.1 La instal·lació, l'ampliació, la modificació, el manteniment i la reparació de les instal·lacions objecte d'aquest Decret seran realitzades per Empreses Instal·ladores inscrites al Registre d'Empreses Instal·ladores fotovoltaiques.
11.2 Els requisits necessaris per inscriure's al Registre i poder exercir com a empreses instal·ladores en aquest camp, són els següents:
a) Disposar en plantilla, amb dedicació completa, d'una persona instal·ladora fotovoltaica autoritzada autoritzat amb carnet vàlid no caducat.
b) Disposar dels mitjans tècnics suficients per efectuar instal·lacions.
c) Tenir coberta la responsabilitat civil que pugui derivar-se de la seva actuació mitjançant pòlissa d'assegurança per una garantia proporcionada al risc i a la importància de les instal·lacions a realitzar.
11.3 Per a l'obtenció del carnet d'instal·lador o instal·ladora fotovoltaica autoritzada, s'haurà de justificar que prèviament s'ha obtingut el títol d'instal·lador o instal·ladora electricista autoritzada, contemplat en el vigent Reglament electrotècnic per a baixa tensió, i s'ha superat un examen sobre coneixement d'instal·lacions fotovoltaiques efectuat per la Direcció General d'Energia i Mines o la Delegació Territorial corresponent del Departament d'Indústria, Comerç i Turisme.
11.4 En tant no s'hagi implantat el carnet d'instal·lador o instal·ladora fotovoltaica, les instal·lacions objecte d'aquest Decret seran executades per persones instal·ladores electricistes autoritzades.
Els expedients administratius sobre les matèries regulades en el present Decret, iniciats amb anterioritat a l'entrada en vigor del mateix, es tramitaran fins a la seva resolució conforme a la normativa anterior.
S'autoritza el conseller d'Indústria, Comerç i Turisme per dictar les disposicions de caràcter tècnic necessàries per a desplegar aquest Decret, en aspectes relatius a la documentació a presentar.
Aquest Decret entrarà en vigor als vint dies de la seva publicació al DOGC.
Barcelona, 18 de desembre de 2001
Conseller d'Indústria, Comerç i Turisme
(Vegeu annexos al document PDF de la correcció d'errada esmentada al títol)